
A sámáni eksztázis elérésének vizsgálata. A tudományos megközelítés problémái és korlátai

A tanulmány a sámánikus kultúrában megjelenő eksztázis elérésének droghasználat nélküli indukciós feltételeivel és technikáival foglalkozik. Elsőként pszichológiai aspektusból ragadja meg, melyek azok a tényezők, amelyek elősegítik a tudatmódosult állapot elérését, majd az etnológiai, antropológiai leírások alapján vallástudományi megközelítésben elemzi a sámánikus kultúrában való megjelenési formáit. Betekintést enged a módosult tudatállapotok vizsgálati nehézségeibe, valamint abba a terminológiai sokszínűségbe, amely a témában megjelenik. A sámánizmus szakirodalma alapján négy fő kategóriába soroltan tárgyalja az indukciós tényezőket: a) belső tényezők – a sámán egyéni alkatának, adottságainak vizsgálata, b) külső tényezők – a szociális környezet hatásának, a hitrendszer jelentőségének elemzése, c) sámán által használt eszközök – rituális viselet; különféle hangkeltő, zenei eszközök; tükrök szerepének feltárása, d) sámán által használt performatikus elemek – ének, tánc, drámajáték, mint indukciós faktor fókuszba helyezése. Fő kérdésként azt vizsgálja, hogy ez a fajta vallási jelenség leredukálható-e egy pusztán pszichológiai jelenséggé, megfosztván azt kulturális jegyeitől.



